দিল্লিতে আজ সাংবাদিকদের মুখোমুখি হন অমিত। তাঁকে প্রশ্ন করা হয়, কর্নাটকের ফল ঘোষণার পর থেকেই বিরোধীরা বিজেপিকে চারদিক থেকে ঘিরে ধরার চেষ্টা করছে। এর প্রেক্ষিতে বিজেপির কী ভাবনা? জবাবে অমিত শাহ বলেন, ‘‘এর আগেও এই বিরোধী দলগুলি বিজেপির বিরুদ্ধে লড়েছে। একসঙ্গে আসার মানে কী? মমতা কর্নাটকে গিয়ে কী করবেন? রাহুল গাঁধীই বা বাংলার ভোটে কী করতে পারবেন?’’ বিজেপি নেতারা বলছেন, অমিত চাইলে অন্য বিরোধী নেতার নাম নিতে পারতেন। কিন্তু সুকৌশলে রাহুল-মমতার নাম নিয়ে তাঁদের মধ্যে ফাটল ধরাতে চাইলেন তিনি। একইসঙ্গে বুঝিয়ে দিলেন, পশ্চিমবঙ্গে রাহুল গাঁধীর কংগ্রেসও কিছু করে উঠতে পারবে না। রাজ্যের কংগ্রেস নেতারা এমনিতেই চান না, গাঁধী পরিবারের সঙ্গে মমতার রাজনৈতিক ঘনিষ্ঠতা গড়ে উঠুক। কারণ, রাজ্যে কংগ্রেস তৃণমূলের আক্রমণের শিকার। তা জেনেই অমিত বিষয়টি আরও উস্কে দিলেন।